วันนี้ (21 มกราคม 2557) เมื่อเวลา 13.30 น. ณ กองบัญชาการกองทัพอากาศ (บก.ทอ.) ดอนเมือง กรุงเทพฯ นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญ ดังนี้

​ จากนั้น นายภักดีหาญส์ หิมะทองคำ และนายชลิตรัตน์ จันทรุเบกษา รองโฆษกประจำสำนักนายกรัฐมนตรี ได้แถลงข่าวผลการประชุมคณะรัฐมนตรี สรุปสาระสำคัญได้ดังนี้

1. เรื่อง สรุปผลสำมะโนการเกษตร พ.ศ. 2556

2. เรื่อง การกำหนดสินค้าและบริการควบคุมตามพระราชบัญญัติว่าด้วยราคา สินค้าและบริการ พ.ศ. 2542

3. เรื่อง สถานการณ์เศรษฐกิจประจำเดือนพฤศจิกายน และแนวโน้มปี 2556 และ 2557

4. เรื่อง รายงานผลการลงนามบันทึกความเข้าใจเรื่องความร่วมมือด้านลิขสิทธิ์ และสิทธิข้างเคียงระหว่างกรมทรัพย์สินทางปัญญาและสำนักงาน ลิขสิทธิ์เกาหลี

5. เรื่อง การแต่งตั้งกงสุลกิตติมศักดิ์ราชอาณาจักรเดนมาร์กประจำจังหวัดภูเก็ต คนใหม่

6. เรื่อง ขออนุมัติแต่งตั้งกงสุลกิตติมศักดิ์สาธารณรัฐไลบีเรียประจำประเทศไทย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

**1. เรื่อง สรุปผลสำมะโนการเกษตร พ.ศ. 2556**

คณะรัฐมนตรีรับทราบสรุปผลสำมะโนการเกษตร พ.ศ. 2556 ตามที่กระทรวงเทคโนโลยีสารสนเทศและการสื่อสาร (ทก.) เสนอ

**สาระสำคัญของเรื่อง**

ทก.รายงานว่า ประเทศไทยจัดทำสำมะโนการเกษตรมาแล้ว 5 ครั้ง โดยจัดทำทุก 10 ปี ตามข้อเสนอแนะขององค์การอาหารและเกษตรแห่งสหประชาชาติ (FAO) สำมะโนการเกษตร พ.ศ. 2556 เป็นความร่วมมือระหว่างสำนักงานสถิติแห่งชาติและกรมส่งเสริมการเกษตร เพื่อให้ประเทศไทยมีข้อมูลโครงสร้างพื้นฐานทางการเกษตรที่สำคัญและแสดงภาพการทำการเกษตรของประเทศได้ถึงระดับพื้นที่ย่อย และทราบถึงการเปลี่ยนแปลงโครงสร้างด้านการเกษตรในรอบ 10 ปี เพื่อใช้ในการกำหนดนโยบายวางแผนและติดตามประเมินผลการพัฒนาด้านการเกษตรทั้งในระดับประเทศ และระดับท้องถิ่น ซึ่งการทำสำมะโนการเกษตรครั้งนี้ได้เก็บรวบรวมข้อมูลโดยการส่งอาสาสมัครเกษตรหมู่บ้านประมาณ 15,000 คน และเจ้าหน้าที่ที่กรมส่งเสริมการเกษตร 3,000 คน ออกสัมภาษณ์ผู้ถือครองทำการเกษตรทุกคนทั่วประเทศในเดือนพฤษภาคม 2556 โดยใช้คอมพิวเตอร์พกพาขนาดกลาง (Tablet) ในการเก็บรวบรวมข้อมูลและสรุปผลได้ดังนี้

**1. ผู้ถือครองและเนื้อที่ถือครองทำการเกษตร**

1.1 ประเทศไทยมีผู้ถือครองทำการเกษตรทั้งสิ้น ณ วันสำมะโน (1 พฤษภาคม 2556) จำนวน 5.9 ล้านราย (ร้อยละ 25.9 ของครัวเรือนทั้งประเทศ) มีเนื้อที่ถือครองทำการเกษตรทั้งสิ้น 114.6 ล้านไร่ (เฉลี่ย 19.4 ไร่ต่อราย) ซึ่งผู้ถือครองและเนื้อที่ถือครองทำการเกษตรมีสัดส่วนเพิ่มขึ้นจากปี 2546 ร้อยละ 1.7

1.2 ภาคตะวันออกเฉียงเหนือมีจำนวนผู้ถือครองและเนื้อที่ถือครองทำการเกษตรมากที่สุด คือ 2.8 ล้านราย (ร้อยละ 46.5) และ53.5ล้านไร่ (ร้อยละ 46.7) ตามลำดับ และภาคกลางมีผู้ถือครองทำการเกษตรน้อยที่สุด 0.8 ล้านราย (ร้อยละ 14.3) และมีเนื้อที่ถือครอง 19.2 ล้านไร่ (ร้อยละ 16.8)

**2. จังหวัดที่มีจำนวนผู้ถือครองทำการเกษตรสูงสุด 10 อันดับแรก**

                    จังหวัดที่มีจำนวนผู้ถือครองทำการเกษตรสูงสุด 10 ลำดับ คือ นครราชสีมา อุบลราชธานี และศรีสะเกษ โดย 3 จังหวัดแรกมีผู้ถือครองทำการเกษตรเกิน 2 แสนราย (2.60 2.29 2.03 แสนราย ตามลำดับ) รองลงมาคือ ขอนแก่น (1.98 แสนราย) นครศรีธรรมราช (1.92 แสนราย) สุรินทร์ (1.87 แสนราย) ร้อยเอ็ด (1.81 แสนราย) สกลนคร (1.78 แสนราย) บุรีรัมย์ (1.76 แสนราย) และอุดรธานี (1.57 แสนราย) ตามลำดับ

**3. ลักษณะการทำการเกษตร**

                    ผู้ถือครองทำการเกษตรส่วนใหญ่ทำการเพาะปลูกพืช (ร้อยละ96.4) ซึ่งในจำนวนนี้ (ร้อยละ 19.9) มีการทำการเกษตรประเภทอื่นร่วมด้วย เช่น เลี้ยงปศุสัตว์ เพาะเลี้ยงสัตว์น้ำในพื้นที่น้ำจืด หรือทำนาเกลือสมุทร

**4. เนื้อที่ถือครองทำการเกษตร จำแนกตามการใช้ประโยชน์ที่ดิน**

                    เนื้อที่ถือครองทำการเกษตรของประเทศไทยเกินกว่าครึ่งหนึ่ง (ร้อยละ 51.3) เป็นที่ปลูกข้าว รองลงมาคือที่ปลูกพืชไร่ (ร้อยละ 22.3) ที่ปลูกยางพารา (ร้อยละ 14.6) ที่ปลูกพืชยืนต้น/ไม้ผล/สวนป่า (ร้อยละ 8.5) และที่ปลูกพืชผัก สมุนไพร และไม้ดอก ไม้ประดับ (ร้อยละ 0.8)

**5. ผู้ถือครองที่ปลูกข้าว และเนื้อที่เพาะปลูกข้าว**

                    ในปี 2546 -2556 จำนวนผู้ถือครองทำการเกษตรที่ปลูกข้าวลดลงจาก 4.0 เหลือ 3.8 ล้านราย ในขณะที่เนื้อที่เพาะปลูกข้าวเพิ่มขึ้นจาก68.4 เป็น 72.8 ล้านไร่ โดยเพิ่มขึ้นมากที่ข้าวนาปรัง (จากร้อยละ 10.9 เป็นร้อยละ 16.2)

**6. ผู้ถือครองที่ปลูกยางพารา และเนื้อที่เพาะปลูกยางพารา**

                    ในปี 2546 -2556 จำนวนผู้ถือครองที่ปลูกยางพาราเพิ่มขึ้น จาก6.1 เป็น 11.6 แสนราย และเนื้อที่เพาะปลูกยางพาราเพิ่มขึ้นจาก 9.6 เป็น16.3 ล้านไร่ โดยพบว่ากว่าครึ่งหนึ่งอยู่ในภาคใต้ (9.5 ล้านไร่) และมีข้อสังเกตว่าภาคตะวันออกเฉียงเหนือมีเนื้อที่เพาะปลูกยางพาราเพิ่มขึ้นเกือบ 7เท่า (จาก 0.2 เป็น 4.3 ล้านไร่)

**7. การศึกษาของผู้ถือครองทำการเกษตร**  ในปี 2546-2556 ผู้ถือครองทำการเกษตรส่วนใหญ่มีระดับการศึกษาสูงขึ้น คือผู้ถือครองฯที่สำเร็จระดับมัธยมศึกษามีสัดส่วนเพิ่มขึ้นจากร้อยละ 9.3 เป็นร้อยละ 16.5 ระดับปริญญาตรี เพิ่มขึ้นจากร้อยละ 1.2 เป็นร้อยละ 2.7 และปวช. / ปวส. ฯ เพิ่มขึ้นจากร้อยละ 1.6 เป็นร้อยละ 2.8 ตามลำดับ

**8. รายได้จากผลผลิตทางการเกษตร** ผู้ถือครองทำการเกษตรมีรายได้จากผลผลิตทางการเกษตร ตั้งแต่ 100,001 บาทขึ้นไปมากที่สุด (ร้อยละ 28.6) โดยกลุ่มนี้มีสัดส่วนเพิ่มขึ้นจากปี 2546 ถึงร้อยละ 18.9

**9. หนี้สินของครัวเรือนผู้ถือครองทำการเกษตร** ผู้ถือครองทำการเกษตรเกือบครึ่งหนึ่งเป็นครัวเรือนที่มีหนี้สิน (ร้อยละ 42.9) ซึ่งในจำนวนนี้มีหนี้สินเพื่อการเกษตรร้อยละ 36.9 (เฉลี่ย 124,604 บาทต่อครัวเรือนที่เป็นหนี้) โดยส่วนใหญ่ร้อยละ 70.9 กู้เงินจากธนาคารเพื่อการเกษตรและสหกรณ์การเกษตร

**2. เรื่อง การกำหนดสินค้าและบริการควบคุมตามพระราชบัญญัติว่าด้วยราคาสินค้าและบริการ พ.ศ. 2542**

คณะรัฐมนตรีมีมติเห็นชอบการกำหนดสินค้าและบริการควบคุมปี 2557 จำนวน 43 รายการ คงเดิมต่อไปในระยะหนึ่ง เนื่องจากปัจจุบันอยู่ในช่วงรัฐบาลรักษาการ และการพิจารณาทบทวนรายการสินค้าและบริการควบคุมเมื่อมีคณะรัฐมนตรีชุดใหม่ ตามที่กระทรวงพาณิชย์ (พณ.) เสนอ

**สาระสำคัญของเรื่อง**

พณ. รายงานว่า

1. ตามที่คณะรัฐมนตรีได้มีมติเมื่อวันที่ 21 มกราคม 2556 คณะกรรมการกลางว่า

ด้วยราคาสินค้าและบริการ (กกร.) ได้ออกประกาศ กกร. เรื่อง การกำหนดสินค้าและบริการควบคุมปี 2556 ลงวันที่ 23 มกราคม 2556 กำหนดสินค้าและบริการควบคุม จำนวน 43 รายการ จำแนกเป็นสินค้า 40 รายการ และบริการ 3 รายการ ซึ่งมีผลใช้บังคับตั้งแต่วันที่ 28 มกราคม 2556 และจะครบกำหนดหนึ่งปีในวันที่ 27 มกราคม 2557

1. กกร. ซึ่งมีรัฐมนตรีว่าการกระทรวงพาณิชย์ เป็นประธานกรรมการในคราวประชุม

ครั้งที่ 1/2557 เมื่อวันที่ 9 มกราคม 2557 ได้มีการพิจารณากำหนดรายการสินค้าและบริการควบคุมปี 2557 ซึ่งที่ประชุมมีมติและให้นำเสนอคณะรัฐมนตรีพิจารณาให้ความเห็นชอบ ดังนี้

* 1. กำหนดสินค้าและบริการควบคุมปี 2557 จำนวน 43 รายการ จำแนกเป็นสินค้า

40 รายการ และบริการ 3 รายการ คงเดิมต่อไปในระยะหนึ่งเนื่องจากปัจจุบันอยู่ในช่วงรัฐบาลรักษาการ

* 1. เมื่อมีคณะรัฐมนตรีชุดใหม่ ให้ กกร. พิจารณาทบทวนการกำหนดรายการสินค้า

และบริการควบคุมเพื่อนำเสนอคณะรัฐมนตรีขุดใหม่พิจารณาให้ความเห็นชอบต่อไป

สำหรับสินค้าและบริการควบคุม รวม 43 รายการ มีดังนี้ 1. กระดาษชำระ กระดาษเช็ดหน้า 2. กระดาษทำลูกฟูก กระดาษเหนียว 3. กระดาษพิมพ์และเขียน 4. กระเทียม 5. ก๊าซปิโตรเลียมเหลว 6. ข้าวเปลือก ข้าวสาร 7. ข้าวโพด 8. ไข่ไก่ 9. ครีมเทียมข้นหวาน นมข้น นมคืนรูป นมแปลงไขมัน 10. เครื่องชั่งวัดอัตราส่วนร้อยละของแป้งในหัวมัน 11. เครื่องตรวจสอบคุณภาพข้าว 12. เครื่องแบบนักเรียน 13. เครื่องวัดความชื้นข้าว 14. เครื่องสูบน้ำ 15. นมผง นมสด 16. น้ำตาลทราย 17. น้ำมัน และไขมันที่ได้จากพืชหรือสัตว์ทั้งที่บริโภคได้หรือไม่ได้ 18. น้ำมันเชื้อเพลิง 19. แบตเตอรี่รถยนต์ 20. ปุ๋ย 21. ปูนซีเมนต์ 22. แป้งสาลี 23. ผงซักฟอก 24. ผลปาล์มน้ำมัน 25. ผ้าอนามัย 26. มันสำปะหลัง และผลิตภัณฑ์ 27. เม็ดพลาสติก 28. ยางรถจักรยานยนต์ ยางรถยนต์ 29. ยาป้องกันหรือกำจัดศัตรูพืชหรือโรคพืช 30. ยารักษาโรค 31. เยื่อกระดาษ 32. รถเกี่ยวข้าว 33. รถจักรยานยนต์ รถยนต์นั่ง รถยนต์บรรทุก 34. รถไถนา 35. สายไฟฟ้า 36. สุกร เนื้อสุกร 37. หัวอาหารสัตว์ อาหารสัตว์ 38. เหล็กโครงสร้างรูปพรรณ เหล็กแผ่น เหล็กเส้น 39. อาหารกึ่งสำเร็จรูปบรรจุภาชนะผนึก 40. อาหารในภาชนะบรรจุที่ปิดสนิท 41. การให้สิทธิในการเผยแพร่งานลิขสิทธิ์เพลงเพื่อการค้า 42. บริการทางการเกษตร 43. บริการรับฝากสินค้าหรือบริการให้เช่าสถานที่เก็บสินค้า

**3. เรื่อง สถานการณ์เศรษฐกิจประจำเดือนพฤศจิกายน และแนวโน้มปี 2556 และ 2557**

คณะรัฐมนตรีมีมติรับทราบสถานการณ์เศรษฐกิจประจำเดือนพฤศจิกายน และแนวโน้มปี 2556 และ 2557 ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ ดังนี้

1. **ภาวะเศรษฐกิจไทยในเดือนพฤศจิกายน**

เครื่องชี้เศรษฐกิจสำคัญ ๆ ส่วนใหญ่ยังปรับตัวลดลง โดยเฉพาะดัชนีความ

เชื่อมั่นของผู้บริโภคและภาคธุรกิจ ปริมาณการผลิตและจำหน่ายรถยนต์ในประเทศ ในขณะที่ภาคการท่องเที่ยวเริ่มชะลอตัวตามการลดลงของจำนวนนักท่องเที่ยวที่เดินทางผ่านด่านสุวรรณภูมิและดอนเมืองซึ่งสอดคล้องกับการแจ้งเตือนของประเทศต่างๆ ที่ให้นักท่องเที่ยวหลีกเลี่ยงพื้นที่การชุมนุม อย่างไรก็ตามจำนวนนักท่องเที่ยวที่เดินทางผ่านด่านอื่นๆ ยังขยายอย่างต่อเนื่อง ทำให้จำนวนนักท่องเที่ยวรวม ณ วันที่ 22 ธันวาคม 2556 อยู่ในระดับใกล้เคียงกับเป้าหมายทั้งปีที่ 26.2 ล้านคน ในขณะที่เสถียรภาพเศรษฐกิจยังอยู่ในเกณฑ์ที่น่าพอใจ ทั้งในด้านอัตราเงินเฟ้อและอัตราการว่างงานที่อยู่ในเกณฑ์ต่ำ

**2. สถานการณ์เศรษฐกิจโลก**หลายประเทศมีแนวโน้มการปรับตัวดีขึ้นของเศรษฐกิจ

ต่อเนื่องจากไตรมาสที่สามของปี โดยเศรษฐกิจสหรัฐฯ มีสัญญาณการฟื้นตัวดีขึ้นต่อเนื่องทั้งภาคการผลิตและอสังหาริมทรัพย์ และอัตราการว่างงานลดลง ส่งผลให้ธนาคารกลางสหรัฐฯ ตัดสินใจลดขนาดของมาตรการขยายปริมาณเงินลง โดยจะเริ่มดำเนินการในเดือนมกราคมปี 2557 ส่วนเศรษฐกิจกลุ่มประเทศยูโรโซนฟื้นตัวจากภาวะความถดถอยทางเศรษฐกิจอย่างช้า ๆ โดยยังคงมีความเปราะบางของอุปสงค์ภายในประเทศและมีแรงกดดันจากภาวะเงินฝืด ในขณะที่เศรษฐกิจฯญี่ปุ่นขยายตัวดีขึ้นจากการส่งออกและการใช้จ่ายภายในประเทศ และเศรษฐกิจจีนยังคงขยายตัวได้ดีในระดับสูง โดยล่าสุด เมื่อวันที่ 18 ธันวาคม 2556 ธนาคารกลางสหรัฐฯ ตัดสินใจลดขนาดของมาตรการขยายปริมาณเงินลงจาก 8.5 หมื่นล้านดอลลาร์ สรอ.ต่อเดือนเป็น 7.5 หมื่นล้านดอลลาร์ สรอ. ต่อเดือน มีผลตั้งแต่เดือนมกราคม 2557

**3. แนวโน้มเศรษฐกิจไทยในปี 2556 และ 2557**

**1) เศรษฐกิจไทยในปี 2556** มีแนวโน้มขยายตัวร้อยละ 3.0 อัตราเงินเฟ้อทั่วไปเฉลี่ยทั้งปีอยู่ที่ร้อยละ 2.4 และบัญชีเดินสะพัดขาดดุลร้อยละ 0.9 ของผลิตภัณฑ์มวลรวมในประเทศ

**2) เศรษฐกิจไทยในปี 2557** มีแนวโน้มขยายตัวในช่วงร้อยละ 4.0-5.0 อัตราเงินเฟ้อทั่วไปเฉลี่ยทั้งปีอยู่ในช่วงร้อยละ 2.1-3.1 และบัญชีเดินสะพัดขาดดุลร้อยละ 0.6 ของผลิตภัณฑ์มวลรวมในประเทศ อย่างไรก็ดีการประมาณการอัตราการขยายตัวทางเศรษฐกิจดังกล่าวอยู่บนสมมติฐานการเบิกจ่ายจากแผนบริหารจัดการทรัพยากรน้ำไม่ต่ำกว่า 46,5000 ล้านบาทและการเบิกจ่ายภายใต้แผนการลงทุนในโครงสร้างพื้นฐานด้านคมนาคมและขนส่งไม่ต่ำกว่า 112,000 ล้านบาท ซึ่งภายใต้การประมาณการดังกล่าว การลงทุนภาครัฐในปี 2557 มีแนวโน้มที่จะขยายตัวร้อยละ 12.0 แต่หากการเบิกจ่ายในโครงการลงทุนดังกล่าวไม่สามารถเกิดขึ้นได้ในปี 2557 จะส่งผลให้การลงทุนภาครัฐขยายตัวเพียงร้อยละ 3.0 และการขยายตัวทางเศรษฐกิจทั้งปีลดลงจากการประมาณการในการแถลงข่าวเมื่อวันที่ 18 พฤศจิกายน 2556 ประมาณร้อยละ 0.4

**4. เรื่อง รายงานผลการลงนามบันทึกความเข้าใจเรื่องความร่วมมือด้านลิขสิทธิ์และสิทธิข้างเคียงระหว่างกรมทรัพย์สินทางปัญญาและสำนักงานลิขสิทธิ์เกาหลี**

คณะรัฐมนตรีมีมติรับทราบผลการลงนามบันทึกความเข้าใจเรื่องความร่วมมือด้านลิขสิทธิ์และสิทธิข้างเคียงระหว่างกรมทรัพย์สินทางปัญญาและสำนักงานลิขสิทธิ์เกาหลี ตามที่กระทรวงพาณิชย์ (พณ.) เสนอ

**สาระสำคัญของเรื่อง**

บันทึกความเข้าใจฯ มีวัตถุประสงค์เพื่อส่งเสริมความร่วมมือด้านการคุ้มครองลิขสิทธิ์และป้องปรามการละเมิดลิขสิทธิ์ ตลอดจนส่งเสริมอุตสาหกรรมวัฒนธรรมของทั้งสองประเทศผ่านการหารือแลกเปลี่ยนความรู้ความเข้าใจระหว่างผู้ที่เกี่ยวข้อง ครอบคลุมความร่วมมือด้านต่าง ๆ เช่น การแลกเปลี่ยนข้อมูล การจัดการประชุมหารือระดับอธิบดีหรือระดับผู้บริหารชั้นสูงและระดับเจ้าหน้าที่ การแลกเปลี่ยนผู้เชี่ยวชาญและเจ้าหน้าที่ของรัฐที่ปฏิบัติงานด้านลิขสิทธิ์ เป็นต้น มีผลเป็นระยะเวลา 3 ปี นับจากวันที่ลงนาม และจะต่ออายุโดยอัตโนมัติ เว้นแต่จะมีผู้เข้าร่วมฝ่ายใดฝ่ายหนึ่งแจ้งความประสงค์ที่จะยกเลิกความร่วมมือฉบับนี้เป็นลายลักษณ์อักษรอย่างน้อย 6 เดือน ก่อนบันทึกความเข้าใจฯ จะมีกำหนดสิ้นสุด

**5. เรื่อง การแต่งตั้งกงสุลกิตติมศักดิ์ราชอาณาจักรเดนมาร์กประจำจังหวัดภูเก็ตคนใหม่**

คณะรัฐมนตรีมีมติอนุมัติแต่งตั้ง นาย เซอเริน นุทซ์ฮอร์น เฮเดอ (Mr.Soren Nutzhorn Hede) เป็นกงสุลกิตติมศักดิ์ราชอาณาจักรเดนมาร์กประจำจังหวัดภูเก็ต โดยมีเขตกงสุลครอบคลุมจังหวัดภูเก็ต กระบี่ และพังงา สืบแทน นายเคนแนร์ท เบอร์เยอ รอนนี คาร์ลสัน (Mr.Kennerth Boerje Ronny Karlsson) ซึ่งเกษียณอายุ ตามที่กระทรวงการต่างประเทศ (กต.) เสนอ

**6. เรื่อง ขออนุมัติแต่งตั้งกงสุลกิตติมศักดิ์สาธารณรัฐไลบีเรียประจำประเทศไทย**

คณะรัฐมนตรีมีมติอนุมัติแต่งตั้ง นายโชติรัส ชวนิชย์ เป็นกงสุลกิตติมศักดิ์สาธารณรัฐไลบีเรียประจำประเทศไทยคนใหม่ โดยมีเขตกงสุลครอบคลุมประเทศไทย ตามที่กระทรวงการต่างประเทศ (กต.) เสนอ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*